Қазақ қыздар университеті Англияның беделді оқу орындарымен ынтымақтастық орнатты
DATE: 20:44, 09 Мамыр 2018 | GMT +5
TITLE: Қазақ қыздар университеті Англияның беделді оқу орындарымен ынтымақтастық орнатты
URL: https://kaz.inform.kz/news/kazak-kyzdar-universiteti-angliyanyn-bedeldi-oku-oryndarymen-yntymaktastyk-ornatty_a3246766/
META: DATE: 20:44, 09 Мамыр 2018 | GMT +5
TOTAL WORDS: 336
AUTHOR(S):
TEXT: Атап айтқанда, Қыздар университетінің ректоры Гаухар Алдамбергенова мен Англияның WesternInternational Сollege директоры, профессор Кедрик Д. Белл өзара келісімге келіп, әріптестік байланыс орнатуға уағдаласты. Құжат кадемиялық ұтқырлық бағдарламасы аясында студенттер, профессор-оқытушылар мен ғылыми қызметкерлер алмасу, бірлесіп ғылыми-зерттеу жобаларын әзірлеп, жүзеге асыру, ағылшын тілі курстарын ұйымдастыру, қос дипломды білім беру бағдарламасы аясында оқыту шараларын қарастырады. Сондай-ақ, меморандумда академиялық ақпараттармен, оқу-әдістемелік құралдармен және материалдармен бөлісу, өзара келісімшарттар негізінде басқа да академиялық ынтымақтастық шараларын орнату көзделген. Кездесуде Қазақ мемлекеттік қыздар педагогикалық университетінің ректоры Гаухар Алдамбергенова педагогикалық білім ордасы турасында сөз қозғап, тараптар ғылыми-мәдени қарым-қатынастарды нығайтуға бағытталған өзара тиімді екіжақты дамыту мәселелерін талқылады. «Алдына қазіргі уақыт талабына толық жауап бере алатын педагог кадрларды даярлауды мақсат етіп қойған Қазақ мемлекеттік қыздар педагогикалық университеті өзінің қызметін Мемлекет басшысы Нұрсұлтан Назарбаевтың «2016-2019 жылдарға арналған Қазақстан Республикасындағы білім мен ғылымды дамыту жөніндегі» мемлекеттік бағдарламасы шеңберінде жүргізеді. Университеттің 6 факультетіндегі 28 кафедра бакалавр бойынша - 42, магистратура бойынша - 23 және PhD докторантура бойынша 4 мамандық негізінде мұғалімдер дайындайды. Сонымен қатар, сырттай оқу бөлімінің студенттері 20 мамандық бойынша қашықтықтан оқыту технологиясын пайдаланып, білім алады. Бүгінде оқу орнында жалпы саны 7 мыңға жуық студент, магистранттармен докторанттар оқиды. Оларға 55 ғылым докторы, 230-дан астам ғылым кандидатымен 90-ға жуық PhD докторанты мен ғылым магистрі дәріс береді. Университеттің 30 ұстазы «Қазақстан Республикасының Жоғары оқу орнының үздік оқытушысы» мемлекеттік грантының иегері атанды. Екінші дүниежүзілік соғыстың қиын-қыстау кезінде - 1944 жылы ашылған бұл бірегей білім ұясын осы жылдар аралығында мыңдаған түлек бітіріп шықты. Қазіргі күнде мұнда студенттердің сапалы білім алып, ғылыммен, өнермен, спортпен айналысуы үшін, олардың бойында халқымыздың ұлттық құндылықтарын дарыту орайында бірқатар жұмыстар жасалып, университет отандық жоғары оқу орындары арасында үлкен беделге ие болып отырғаны көңілге қуаныш ұялатады», - деп атап өтті Гаухар Төремұратқызы. Оқу орны ректорының айтуынша, қазіргі таңда Қыздар университеті әлем елдерінің 30-ға жуық жоғары оқу орнымен ынтымақтастық орнатқан. Олардың қатарында АҚШ, Үндістан, Франция, Қытай, Германия, Түркия, Малайзия сынды мемлекеттердің беделді университеттері бар. Өз кезегінде Western International Сollege директоры, профессор Кедрик Д. Белл екі елдің жоғары оқу орындары арасындағы байланыстың арта түсетіндігіне сенім білдіріп, ынтымақтастықты дамытуға ниетті екендігін жеткізді
